 د پاکستان په سفیرې د غلط عکس په خپرولو ملنډې شوي
د پاکستان سفیره هغه وخت په ټولنیزو رسنیو د سختو ملنډو سره مخ شوه چې د یوې فلسطینۍ جینۍ عکس یې د کشمیرۍ جینۍ وښود
په ملگرو ملتونو کې د پاکستان سفېره ملیحه لودهي د هغې نه وروسته په ټولنیزې رسنیو کې د سخت انتقاد سره مخ شوه چې هغې د یوې فلسطینۍ جینۍ عکس وښودلو او په خپله وینا کې یې وویل چې دا عکس د یوې کشمیرۍ جینۍ دی چې هند پرې ظلمونه کوي. د شنبې په ورځ ( سپتمبر ٢٣) په ملگرو ملتونو کې د خپلې وینا په مهال سفیرې ملیحه لودهي یو عکس مخامخ کړ او وی ویل چې "هند د ترهگرۍ مور ده". هغې زیاته کړه چې دغه عکس د هغې کشمیرۍ جینۍ دی چې هندي عسکرو پرې ډزې کړیدي. د ملیحه لودهي د دغې وینا نه وروسته په هند او پاکستان کې په ټویټر خلکو تاوده بحثونه وکړل او وې ویل چې لودهي ته پکار وه چې اول د عکس په هکله معلومات وکړي. د پاکستان یو پخواني پوځي چارواکي د ملیحه لودهي د دغې پیغام په هکله ولیکل چې هغې خپل قوي پیغام د غلط عکس خپرولو له وجې ضعیفه کړ د پاکستان یو مشهور خبریال د ملیحه لودهي دغه غلطي په گوته کړه او وي لیکل چې د پاکستان خارجه وزارت چې ملیحه لودهي ته کوم عکس ورکړې و ، هغوي ترینه پخپله هم ناخبره و چې نن سبا په گوگل د عکس پیدا کول څومره اسانه ده. عاصم یوسفزې چې په واشنگټن کې د سیاسي چارو کارپوه دی، په خپل ټوېټر لیکلي په هند کې هم د ټویټر کارکونکو په هغې ملنډې وکړې او ځینو حتا وویل چې پاکستان ته پکار ده په ملگرو ملتونو کې بله استاځی وټاکي. پاکستان او هند د کشمیر په لانجه درې لوی جنگونه کړیدي او اوس یې هم تعلقات خراب دي. پاکستان او هند دواړه په یوبل تورونه لگوي چې په سیمه کې ترهگري کوي.